Două adolescente din Caransebeş s-au luat la bătaie pe stradă. Scenele șocante, filmate şi postate în mediul online
Două fete, de 13 şi 14 ani, au intrat în atenţia poliţiştilor din Caransebeş pentru săvârşirea infracţiunii de lovire sau alte violenţe după ce s-au luat la bătaie pe o stradă din localitate.
Scenele au fost filmate de alte persoane şi postate ulterior în mediul online. În imagini se observă cum cele două fete se îmbrâncesc şi se iau de păr, fără ca cineva să intervină pentru aplanarea scandalului.
"În urma vizualizării imaginilor, poliţiştii s-au sesizat din oficiu privind săvârşirea infracţiunii de lovire sau alte violenţe, cele două tinere de 13 şi 14 ani care apar în imagini fiind identificate. Din verificările efectuate, altercaţia ar fi avut loc în data de 11 martie 2024, pe strada Vasile Alecsandri din municipiul Caransebeş", a informat miercuri IPJ Caraş-Severin.
Poliţiştii continuă cercetările în acest caz pentru stabilirea cu exactitate a tuturor circumstanţelor în care s-a produs evenimentul şi dispunerea măsurilor legale care se impun.